Holečková, Martina, poslankyňa NR SR (2023-11-28):
Ďakujem veľmi pekne. Tak chcela som sa na úvod prihovoriť pánovi ministrovi, ale nepoctil nás svojou prítomnosťou, ale chcem teda povedať, že minulý týždeň nám tu verejne povedal pán minister, že už má dohodnuté stretnutia, alebo teda sa snažil stretnutie s predsedníčkou Úradu na ochranu oznamovateľov, no a nakoniec to dopadlo tak, že sa teda s pani Dlugošovou nestretli a na Úrad pre ochranu... na ochranu oznamovateľov podal trestné oznámenie. Musím povedať, že sa to opäť opakuje. Sú to naozaj znovu z úst ministra len klamstvá a nesplnené sľuby. A pýtam sa, či je toto ten sľubovaný pokoj a poriadok, o ktorom hovorila vláda v predvolebnej kampani. Musím skonštatovať, že namiesto pokoja pokračuje chaos a hádky a sám minister, žiaľ, situáciu neupokojuje, ale útočí na inú štátnu inštitúciu. Minister vnútra pán Matúš Šutaj Eštok by mal na svojom mieste skončiť. Stačilo mu len pár dní na to, aby svojimi krokmi a naozaj arogantným správaním presvedčil nás poslancov, ale aj celú verejnosť, že sa ministrom nikdy stať nemal. Ako má verejnosť vnímať ignorovanie Úradu na ochranu oznamovateľov? Ako má verejnosť vnímať ponižujúce a šikanózne preradenie vyšetrovateľov? Ako má vnímať zásah s prokurátorom proti vyšetrovateľovi kvôli použitiu služobného vozidla, ktoré roky používal? Ako má verejnosť vnímať demonštratívny zásah na hraniciach s vodnými delami? Vláda vo svojom programovom vyhlásení správne konštatuje, že jedným zo základných predpokladov právneho štátu je aj rešpektovanie zásady ústavnosti a zákonnosti. Takisto vláda správne vyzýva k udržiavaniu systematického dialógu s odbornou obcou vrátane reprezentantov ochrany práva. Už niekoľko týždňov počúvame, že vláda nastolí novú kultúru, ukončí vojnu v polícii a konflikty medzi inštitúciami. Aká je však realita? Sľuby v programovom vyhlásení vlády ešte ani neboli schválené parlamentom a minister Eštok ich už niekoľkokrát stihol porušiť. Ako sa hovorí, každý strom poznáme po jeho ovocí, nezálež... nezáleží na tom, čo daná osoba hovorí, špeciálne je to tak v politike, vždy ľudí hodnotíme podľa ich skutkov. V programovom vyhlásení vlády je pre ministra vnútra Eštoka, programové vyhlásenie vlády je pre ministra vnútra Matúša Eštoka len zdrap papiera, pretože jeho skutky hovoria jasne. Jeho arogantné mocenské kroky voči vyšetrovateľom, demonštratívny spôsob správania sa voči Úradu na ochranu oznamovateľov svedčia o tom, že žiadny, žiadny systematický dialóg s orgánmi ochrany práva v tomto štáte nebude. Namiesto obnovy riadnej spolupráce medzi inštitúciami je tu len neúcta k pravidlám. Nehovorím, že nemá minister právo meniť ľudí vo svojom okolí a meniť vedenie polície, ale hovorím o spôsobe, o arogancii a ignorácii ostatných úradov. Jeho konanie je naozaj učebnicovým príkladom konfliktu, ktorý, ako on sám hovorí, vybočuje z rámca zásad spolupráce medzi štátnymi orgánmi. Musím povedať, že nemusel sa nevyhnutne zhodnúť s úradom na postupe, no neprejavil ani len žiadnu snahu o slušné riešenie a normálny dialóg, ako sa to patrí v civilizovanom svete. Ak by mu išlo o vecné riešenie personálnych otázok v polícii, kľudne mohol zdvihnúť telefón, zavolať si s riaditeľkou Úradu na ochranu oznamovateľov. Tam, kde by mal byť akčný, tam nie je a naopak. Bol akčný v hone na migrantov, ktorí neexistujú, ale spojiť sa s orgánom ústrednej správy a dohodnúť sa na nejakom postupe, to nie. Musím povedať, že po jeho spúšti ostala len pachuť, že ide naozaj o revanš v obrátenom garde, o ktorom vo vlastnom programe vláda hovorí, že tak konať nebude a nechce. V programovom vyhlásení kritizujú mocenské revanše a sľubujú pokojnejšie Slovensko. Ako však máme vnímať absolútny exces a neproporcionalitu pri zásahu proti príslušníkovi policajnej inšpekcie? To naozaj teraz budete na každé podozrenie voči policajtovi reagovať policajnou akciou ako z amerického filmu? Buď žijeme v krajine, kde už žiadne problémy s kriminalitou a bezpečnosťou nemáme, a riešime aj takéto veci nasadením plnej sily, alebo ide o obyčajné šikanovanie a zneužívanie polície na vybavovanie osobných účtov. Teda nič iné, nedá sa to inak pomenovať ako len revanš, akurát v obrátenom garde. Vzhľadom na tieto prvé kroky v rezorte dnes nemáme žiadnu garanciu, že toto nebude spôsob vašej práce aj v iných, možno omnoho vážnejších veciach a že nebude dochádzať k zneužívaniu moci. Ďalší dôvod, prečo si nemyslíme, že by mal minister zostať na svojom mieste, je jeho divadlo na hraniciach. Vodné delá, množstvo techniky a policajnej sily nasadenej na hranici, ktorej úspešnosť chytených migrantov je presne číslo nula, hovorí za všetko. Celú hranicu ste neuzavreli, tak ako ste to pred voľbami sľubovali, a zbytočne ste minuli množstvo peňazí, ktoré mohlo byť použité na novú výzbroj alebo vybavenie pre policajtov. Pýtam sa, či to bolo len preto, aby ste mali fotku v uniforme s nápisom minister. Policajti, ktorých ste stiahli na túto akciu, mohli zasahovať pri iných, dôležitejších udalostiach, ako je takéto divadlo na hraniciach. A výsledok, najlepšie to vystihuje to, že susedné krajiny naďalej ponechávajú kontroly na hraniciach, taká úspešná (povedané so smiechom) bola vaša hraničná metóda s vodným delom. Určite potrebujeme aj efektívne zásady a hliadkovanie, ale bez marting... marketingu. Ale v prvom rade očakávame intenzívnu a masívnu komunikáciu na úrovni V4 a Európskej únie, pretože nelegálnu migráciu nezastavíme mediálnymi cvičeniami, ale iba tlakom na spoluprácu v rámci schengenského systému. Chcem ešte pripomenúť jeden moment. V PVV-čku sa píše, že vláda zváži zrušenie alebo podstatnú zmenu skutkovej podstaty trestného činu ohýbania práva. Napriek tomu pri prvej príležitosti sa minister týmto trestným činom vyhrážal sudcovi, ktorý rozhodol v jeho neprospech alebo rozhodol tak, ako si to minister neprial. V demokratickej krajine predstaviteľ výkonnej moci prejavuje svoj nesúhlas rozhodnutím súdu podaním odvolania, nie vyhrážaním sa trestným stíhaním alebo disciplinárnym konaním. Za takúto vyhrážku sa nestačí ospravedlniť, ale je potrebné odísť. Je to cez šia... cez čiaru a všade. Vo vyspelej krajine by politici za takýto výrok odišli sami. A verte, že vaše vyjadrenie, pán minister, sú aj medzinárodnou hanbou a zhoršujú dôveru v naše inštitúcie. V kontexte všetkých vyjadrení a hlavne konania vidíme v Kresťanskodemokratickom hnutí, že spôsob, akým pracujete s mocou, rozdeľuje spoločnosť, prehlbuje konflikty, prináša hanbu na medzinárodnej úrovni a neprináša sľúbený pokoj na poriadok a riadne a demokratické fungovanie inštitúcií. A toto sú hlavné dôvody, prečo budeme hlasovať za odvolanie ministra vnútra Matúša Šutaja Eštoka. Ďakujem veľmi pekne. (Potlesk.)